Las piramidas

Tim Krohn

Dunna veglia (enturn 70)
Dunna giuvna (ca. 35)

DUNNA VEGLIA 	Na, na, bler n'hai propi betg cuntanschì en mia vita. La famiglia, sappias. Jau hai tratg si tschintg uffants, duas figlias e trais figls.
DUNNA GIUVNA 	Ma quai è tuttina insatge. Ed avais era biadis?
DUNNA VEGLIA 	Oh gea, deschset.
DUNNA GIUVNA 	Deschset, sapperlot.
DUNNA VEGLIA 	E sutbiadis. 53.
DUNNA GIUVNA 	Quai è zunt remartgabel.
DUNNA VEGLIA 	Gea, gea, jau sun era tut cuntenta. E Vus, avais Vus famiglia?
DUNNA GIUVNA 	Quai pon ins dir. Jau hai tschintg geniturs.
DUNNA VEGLIA 	Tschintg geniturs?
DUNNA GIUVNA 	Mia mamma e l'um che m'ha schendrà, cun il qual ella n'ha dentant mai vivì, e ses emprim um e ses segund um e la segunda dunna da mes bab, pia betg da mes dretg bab, mabain da l'um, cun il qual mia mamma viveva ensemen cur ch'jau sun vegnida schendrada.
DUNNA VEGLIA 	Per l'amur da Dieu!
DUNNA GIUVNA 	Mhm. E perquai hai jau era indesch tats e tattas, ina da mias tattas ha numnadamain maridà duas giadas.
DUNNA VEGLIA 	E vivan anc tuts?
DUNNA GIVNA 	Quels vivan tuts anc. E vitiers vegnan quindesch basats e basattas ed in'entira retscha d'augs ed ondas dal tat e da la tatta. E tut quels han mo mai.
DUNNA VEGLIA	Co manegiais quai?
DUNNA GIUVNA 	Ma, jau sun figlia suletta, mes geniturs eran domadus uffants sulets. Jau sun damai l'unic uffant sulet da mes indesch tats e tattas. Vus pudais as imaginar tge che quai vul dir ...
DUNNA GIUVNA 	Ed avais Vus sez uffants?
DUNNA GIUVNA 	Fin ussa betg. Mia lavur m'era adina pli impurtanta. Probabel na datti era pli nagins. Sappias, jau era adina da l'avis ch'i dettia gia uffants avunda sin quest mund.
DUNNA VEGLIA 	Insumma, jau di adina: Uffants na poi betg dar avunda.

Translaziun: Dumenic Andry